Τροποποιημένη πρόταση οδηγίας του Συμβουλίου για τον καθορισμό των αρχών που διέπουν την οργάνωση κτηνιατρικών ελέγχων των προϊόντων προελεύσεως τρίτων χωρών που εισέρχονται στην Κοινότητα (1) (97/C 258/03) (Κείμενο που παρουσιάζει ενδιαφέρον για τον ΕΟΧ) COM(97) 321 τελικό - 96/0109(COD)

(Υποβλήθηκε από την Επιτροπή σύμφωνα με το άρθρο 189 Α παράγραφος 2 της συνθήκης ΕΚ στις 27 Ιουνίου 1997)

Στις 21 Μαΐου 1996, η Επιτροπή υπέβαλε στο Συμβούλιο την πρόταση που αναφέρεται ανωτέρω. Μετά από τη γνώμη που διατύπωσε το Ευρωπαϊκό Κοινοβούλιο στις 19 Φεβρουαρίου 1997, η αρχική πρόταση τροποποιείται ως εξής:

1. Ο τίτλος αντικαθίσταται από τον ακόλουθο τίτλο:

«Πρόταση οδηγίας του Ευρωπαϊκού Κοινοβουλίου και του Συμβουλίου για τον καθορισμό των αρχών που διέπουν την οργάνωση κτηνιατρικών ελέγχων των προϊόντων προελεύσεως τρίτων χωρών που εισέρχονται στην Κοινότητα».

2. Το προοίμιο αντικαθίσταται από το ακόλουθο προοίμιο:

«ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 100 Α,

την πρόταση της Επιτροπής,

τη γνώμη της Οικονομικής και Κοινωνικής Επιτροπής,

αποφασίζοντας σύμφωνα με τη διαδικασία που ορίζεται στο άρθρο 189 Β της συνθήκης,».

3. Η πρώτη αιτιολογική σκέψη καταργείται.

4. Η έκτη αιτιολογική σκέψη αντικαθίσταται από την ακόλουθη αιτιολογική σκέψη:

«ότι, βάσει του νέου συστήματος κτηνιατρικών ελέγχων, πρέπει να διεξάγεται ο έλεγχος εγγράφων και ο φυσικός έλεγχος 7 ότι για το λόγο αυτό πρέπει να καταργηθεί ο ξεχωριστός έλεγχος ταυτότητας, δεδομένου ότι ο έλεγχος αυτός διεξάγεται στο πλαίσιο του φυσικού ελέγχου 7».

5. Το άρθρο 5 παράγραφος 1 (δεν αφορά τη γερμανική έκδοση).

6. Το άρθρο 9 παράγραφος 1 στοιχείο α) αντικαθίσταται από το ακόλουθο κείμενο:

«α) εάν η αποστολή δεν έχει εκφορτωθεί, η αρμόδια αρχή μπορεί να διεξάγει τυχαίους ελέγχους εγγράφων των προϊόντων, βάσει του πρωτότυπου κτηνιατρικού πιστοποιητικού ή εγγράφου ή άλλου εγγράφου, ή επικυρωμένου αντίγραφού τους. Σε περίπτωση που διεξαχθεί έλεγχος εγγράφων, η αρμόδια αρχή πρέπει να εκδώσει το πιστοποιητικό που αναφέρεται στο άρθρο 5 παράγραφος 1 και το οποίο πιστοποιεί τα αποτελέσματα του εν λόγω ελέγχου και χρησιμοποιείται από τους συνοριακούς σταθμούς ελέγχου του λιμένα ή αερολιμένα προορισμού 7».

7. Το άρθρο 9 παράγραφος 1 στοιχείο γ) αντικαθίσταται από το ακόλουθο κείμενο:

«γ) εάν η αποστολή έχει εκφορτωθεί και αποθηκευθεί προσωρινά υπό τον έλεγχο της αρμόδιας αρχής στην τελωνειακή περιοχή του λιμένα ή του αερολιμένα εν αναμονή της προώθησής της σε έναν άλλο συνοριακό σταθμό επιθεώρησης διά θαλάσσιας ή διά εναέριας μεταφοράς, η αρμόδια αρχή διεξάγει έλεγχο εγγράφων των προϊόντων βάσει των ίδιων εγγράφων που αναφέρονται στο στοιχείο α) 7 σε εξαιρετικές περιπτώσεις που μπορεί να υπάρχει κίνδυνος για τη δημόσια υγεία, την υγεία των ζώων ή όταν υπάρχουν υπόνοιες για παρατυπίες, είναι δυνατόν να διεξαχθεί φυσικός έλεγχος, ο οποίος πρέπει να πραγματοποιείται σε κάθε περίπτωση σε εγκεκριμένο συνοριακό σταθμό ελέγχου.».

8. Το άρθρο 12 παράγραφος 1 αντικαθίσταται από το ακόλουθο κείμενο:

«1. Αποστολές προϊόντων από τρίτη χώρα, οι οποίες προορίζονται για ελεύθερη ζώνη, ελεύθερη αποθήκη ή τελωνειακή αποθήκη, υποβάλλονται, στο συνοριακό σταθμό επιθεώρησης, όπως αναφέρεται στο άρθρο 3 παράγραφος 2, σε έλεγχο εγγράφων και φυσικό έλεγχο προκειμένου να εξασφαλιστεί ότι τα προϊόντα αυτά πληρούν τις προϋποθέσεις εισαγωγής. Στις περιπτώσεις αυτές, οι τελωνειακές αρχές και οι αρμόδιες κτηνιατρικές αρχές του συνοριακού σταθμού ελέγχου οφείλουν να επιτρέπουν τη μεταφορά σε ελεύθερη ζώνη, ελεύθερη αποθήκη ή τελωνειακή αποθήκη.».

9. Το άρθρο 16 παράγραφος 4 δεύτερο εδάφιο αντικαθίσταται από το ακόλουθο κείμενο:

«Σε περίπτωση που έχει διαπιστωθεί παρατυπία, από αμέλεια ή από πρόθεση, επιβάλλεται στο δηλούντα οικονομική κύρωση ύψους τουλάχιστον 20 % της τελωνειακής αξίας του προϊόντος.».

10. Στο άρθρο 30 πρώτο εδάφιο, και στο άρθρο 31 παράγραφος 1 πρώτο και δεύτερο εδάφιο, η ημερομηνία «1ης Ιανουαρίου 1997» αντικαθίσταται από την ημερομηνία «1ης Ιανουαρίου 1998.».

(1) ΕΕ αριθ. C 245 της 23. 8. 1996, σ. 9.